Ivan Hoffman

Ivan Hoffman (* 27. november 1952, Martin) je slovenský pesničkár, fotograf a novinár pôsobiaci v Česku.

Pôvodným povolaním fotograf v reštaurátorských ateliéroch. Od polovice 70. rokov činný aj ako folkový pesničkár. Po rozdelení Česko-Slovenska sa presťahoval do Česka, kde v súčasnosti žije a pôsobí ako novinár a publicista.

 Hudba 
V roku 1979 spoluzakladal združenie pesničkárov Slnovrat, v ktorom pôsobil až do roku 1987. V 70. rokoch hral tzv. mestský folk, od prvej polovice 80. rokov sa jeho pesničkárska tvorba začala orientovať skôr na duchovné témy a stal sa jedným z čelných predstaviteľov slovenského gospelu (v 80. rokoch bol tento subžáner známy skôr pod označením kresťanský folk).

Napriek tomu, že v druhej polovici 80. rokov na Slovensku už verejne nemohol koncertovať, jeho vystúpenie na Bratislavskej lýre 10. júna 1989 spôsobilo komunistickému režimu veľké problémy. Ivana Hoffmana na pódium v rámci svojho vystúpenia pozvala americká speváčka Joan Baezová, keď krátko predtým verejne pozdravila Václava Havla a priateľov z Charty 77. Ivan Hoffman začal hrať pieseň „Nech mi nehovoria“, tú však už nedohral, pretože organizátori v sále mu vypli mikrofón.

Keď o niekoľko mesiacov neskôr začala tzv. Nežná revolúcia, Hoffmanova pieseň „Sľúbili sme si lásku“ sa stala na Slovensku jej neoficiálnou hymnou.

V roku 1989 vydalo vydavateľstvo Opus singel s piesňami Sľúbili sme si lásku/Nech mi nehovoria, v roku 1990 Hoffmanovi vyšla u českého vydavateľstva Punc LP Verím, že sa to dá... Od prvej polovice 90. rokov Ivan Hoffman vystupoval čoraz zriedkavejšie, v súčasnosti sa už hudbe nevenuje vôbec.

 Publicistika 
V druhej polovici 80. rokov aktívne pôsobil v slovenskom disente, bol redaktorom samizdatového časopisu Fragment K. V rokoch 19901992 spolupracoval s Rádiom Slobodná Európa ako reportér.
V rokoch 19921994 pracoval v Rádiu Alfa, najprv ako generálny riaditeľ, neskôr ako moderátor diskusných programov.

V rokoch 1994 až 2007 bol externým spolupracovníkom Českého rozhlasu. Je nositeľom novinárskej Ceny Ferdinanda Peroutku za rok 1996. Pravidelne publikoval v českom denníku Deník a v týždenníku Literární noviny. Na Slovensku od roku 2024 publikoval v konzervatívnom internetovom denníku Štandard, po odchode viacerých redaktorov z denníka Štandard pôsobí od roku 2025 ako externý prispievateľ do denníka Marker. Oba denníky sú radené v databáze webov s neserióznym, klamlivým, podvodným, konšpiračným alebo propagandistickým obsahom Konšpirátori.sk.

 Diskografia 
 Sľúbili sme si lásku / Nech mi nehovoria (Opus 1989)
 Verím, že sa to dá... (Punc 1990)

 Bibliografia (výber) 
 1990 - Sľúbili sme si lásku...., Tatran 
 1995 - Združenie pesničkárov Slnovrat: Texty 1979 – 1987, Meritum,  ISBN 80-88791-10-3
 2001 - Pomalý potlesk, G plus G, ISBN 80-86103-48-X
 2008 - Demontáž řetězu, XYZ, ISBN 978-80-7388-065-1

 Referencie 

 Iné projekty 

 Externé odkazy 
 Ivan Hoffman na webe Českého rozhlasu 
 Reflex: Ivan HOffman znovu v éteru  
 Ivan Hoffman pravidelné stĺpky v Literárních novinách  

Kategória:Osobnosti z Martina
Kategória:Slovenskí folkoví speváci
Kategória:Slovenskí speváci-skladatelia
Kategória:Slovenskí novinári
Kategória:Slovenskí publicisti
Kategória:Slovenskí fotografi
Kategória:Českí novinári
Kategória:Českí publicisti
Kategória:České osobnosti slovenského pôvodu
Kategória:Osobnosti Nežnej revolúcie
Kategória:Osobnosti Českého rozhlasu
Kategória:Laureáti Ceny Ferdinanda Peroutku